CELEX: 62010TN0422
Language: el
Date: 2010-09-15 00:00:00
Title: Υπόθεση T-422/10: Προσφυγή της 15ης Σεπτεμβρίου 2010 — Emme κατά Επιτροπής

20.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 317/35
            
         Προσφυγή της 15ης Σεπτεμβρίου 2010 — Emme κατά Επιτροπής
   (Υπόθεση T-422/10)
   ()
   2010/C 317/64
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Emme (Πεσκάρα, Ιταλία) (εκπρόσωποι: οι δικηγόροι G. Visconti, E. Vassallo di Castiglione, M. Siragusa, M. Beretta και P. Ferrari)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει ή να μειώσει το πρόστιμο που επέβαλε η Επιτροπή στην Emme Holding με απόφαση της 30ής Ιουνίου 2010 (υπόθεση COMP/38.344 — Προεντεταμένος χάλυβας),
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη στην παρούσα υπόθεση απόφαση είναι η ίδια όπως και στην υπόθεση T-385/10, ArcellorMittal Wire France κ.λπ. κατά Επιτροπής.
   Ειδικότερα, η προσφεύγουσα ισχυρίζεται τα εξής:
   
               —
            
            
               Δεν είναι δικαιολογημένο να της καταλογίζεται μια ενιαία και διαρκής παράβαση, η οποία αφορά το σύνολο των ευρωπαϊκών ομίλων (τον Όμιλο Ευρώπης) και των εθνικών και περιφερειακών ομίλων (τον Όμιλο Ιταλίας, τον Όμιλο Ισπανίας και τη Συμφωνία του Νότου). Η προσφεύγουσα ουδέποτε μετέσχε (ενεργητικά ή παθητικά) σε ευρωπαϊκό επίπεδο στην εικαζόμενη παράβαση. Ομοίως, η Trame δεν γνώριζε αν υπήρχαν περιφερειακές ή εθνικές συμπράξεις σε άλλες χώρες εκτός της Ιταλίας.
            
         
               —
            
            
               Η προσβαλλόμενη απόφαση αφορά τόσο τους κλώνους (7 σύρματα) όσο και το πλεγμένο συρματόσχοινο (2-3 σύρματα). Η προσφεύγουσα υπογραμμίζει όμως ότι το πλεγμένο συρματόσχοινο δεν αποτέλεσε ποτέ αντικείμενο σύμπραξης εντός του Ομίλου Ιταλίας. Επομένως, ο κύκλος εργασιών που πραγματοποιήθηκε χάρη στο προϊόν αυτό δεν πρέπει να ληφθεί υπόψη για τον υπολογισμό του προστίμου.
            
         Η προσφεύγουσα ζητεί επίσης τη μείωση του προστίμου, αφενός λόγω της ασήμαντης συμμετοχής της στην εικαζόμενη παράβαση και αφετέρου λόγω της αδυναμίας της να πληρώσει.